Notum sit omnibus, quod fratres de Miratorio reddiderunt domui Cluniacensi, mediantibus dominis Eraclio, Lugdunensi archiepiscopo, apostolice sedis legato, et Henrico, Wintoniensi episcopo, undecim milia solidorum Lugdunensis monete, pro XVII milibus solidorum, de quibus domnus papa Cluniacenses ab illis de Miratorio investiri preceperat. Pro omnibus decimis quas Ginniacenses exigebant, dictum est quod fratres de Miratorio LXX solidos Ledonensis monete eis annuatim persolvant, et pro his de his inter eos pax perpetua permanebit De pascuis, dictum est quod illi de Miratorio pascua in terris Ginniacensium sine dampno eorum, bona fide interveniente, habeant. Similiter monachi Ginniacenses de propriis animalibus pascua in terris de Miratorio habeant. Si quis etiam Ginniacensium aut ab æcclesia illa egressus, vel alius quispiam potestati eorum subditus, illis de Miratorio dampna vel injurias inferret, ipse prior Ginniacensis et alii fratres illum ad restitutionem dampnorum vel injuriarum bona fide compellerent. Si vero malefactor ille penitus a potestate Ginniacensi recederet et postea aliquis hominum suorum tam clericorum quam laicorum eundem suscipere vel ipsi auxilium prebere seu eciam consulere causa malignandi reperiretur, prior Ginniacensis cum aliis fratribus receptatorem vel consiliatorem illum ad restituenda dampna cohercerent. Postquam etiam a potestate eorum foret penitus egressus, domini archiepiscopus Lugdunensis, episcopus Wintoniensis, abbas Cluniacensis, prior Ginniacensis et sui ipsum graviter bona fide usque ad satisfactionem persequerentur. Similiter illi de Miratorio Ginniacensibus de suis facient. De terris vel querelis, quas Ginniacenses et fratres de Miratorio habent inter se, dictum est quod attestatione bonorum virorum, si fieri possit, conveniant, ut ibi unusquisque jus suum recipiat. Si autem inter se in aliquo convenire non possint, ante dominos Lugdunensem archiepiscopum et Henricum, Wintoniensem episcopum, ad terminandam querelam remeent. Hoc itaque totum tam Cluniacensis conventus quam Ginniacensis, necnon et Miratorii laudaverunt, et fieri concesserunt. Factum est etiam laudantibus et confirmantibus dominis E[racleo], Lugdunensi archiepiscopo, apostolice sedis legato, et Henrico, Wintoniensi episcopo, et Petro Cluniacensi, et E[ustorgio], Miratorii abbatibus, et G[uidone], priore Ginniacensi, quod et omnium sigilla presenti carte inserta declarant. Hec autem facta sunt anno ab incarnatione Domini M. C. quinquagesimo quinto, sexto nonas martii; confirmata in capitulo Cluniacensi.